News Update: ตลาดหุ้นร่วงหนัก - Bitcoin หลุด $41,000 หลังไบเดนเผย รัสเซียใกล้บุกยูเครน รัสเซียตอบโต้ ไล่ทูตสหรัฐฯ ออกประเทศ นักวิเคราะห์ชี้ สงครามอาจหนุนหุ้นสหรัฐฯ ชนะยุโรป - FINNOMENA
ความตึงเครียดในยูเครนและรัสเซีย อาจทำให้ความหวังที่จะได้เห็นตลาดหุ้นยุโรปเอาชนะตลาดหุ้นสหรัฐฯ ในปีนี้หมดไป ขณะที่นักวิเคราะห์เริ่มมีมุมมองบวกต่อหุ้นสหรัฐฯ มากกว่าหุ้นยุโรป
18 ก.พ. 2565

ความตึงเครียดในยูเครนและรัสเซีย อาจทำให้ความหวังที่จะได้เห็นตลาดหุ้นยุโรปเอาชนะตลาดหุ้นสหรัฐฯ ในปีนี้หมดไป ขณะที่นักวิเคราะห์เริ่มมีมุมมองบวกต่อหุ้นสหรัฐฯ มากกว่าหุ้นยุโรป
ในเดือนที่ผ่านมา ดอลลาร์ทำผลงานได้ดีสุดใน G-10 ซึ่งความเสี่ยงทางการเมืองและความเคลื่อนไหวของอัตราดอกเบี้ยในสหรัฐฯ จะเป็นประโยชน์ต่อเงินดอลลาร์มากกว่าเงินยูโร
นักวิเคราะห์ของ Principal ระบุว่า ความตึงเครียดของรัสเซียและยูเครนอาจส่งผลต่อการเติบโตของเศรษฐกิจและยังไปเพิ่มความเสี่ยงของเงินเฟ้อ ทำให้บริษัทมีมุมมองบวกต่อ (Overweight) หุ้นสหรัฐฯ มากกว่าหุ้นยุโรป
อย่างไรก็ตาม เมื่อวานนี้ (17 ก.พ.) ตลาดหุ้นสหรัฐฯ ปรับตัวลงมา หลังมีความเป็นไปได้ที่รัสเซียอาจรุกรานยูเครน โดยดัชนี Dow Jones ลดลง 1.78% ขณะที่ดัชนี S&P 500 ลดลงมา 2.1% และดัชนี Nasdaq ร่วง 2.9%
ด้านราคา Bitcoin ร่วงแรงกว่า 7.4% หลุดระดับ $41,000 ทดสอบเส้นค่าเฉลี่ย 50 วัน ขณะที่ Ether ร่วงแรงกว่า 8.2% เช่นกัน
โจ ไบเดน ปธน.สหรัฐฯ เผยว่า มีแนวโน้มสูงที่รัสเซียจะบุกยูเครนในช่วงหลายวันข้างหน้า แต่ยังมีความเป็นไปได้ที่จะหาทางออกด้วยวิธีทางการทูต ซึ่งคาดว่าจะช่วยคลายกังวลรัสเซียเกี่ยวกับขีปนาวุธของนาโต้และการซ้อมรบในภาคตะวันออกของยุโรป
สหรัฐฯ กล่าวว่า รัสเซียได้ส่งทหารอีก 7,000 นาย ไปยังชายแดนที่ติดกับยูเครน ซึ่งจะไปสมทบกับกำลังทหารจำนวนกว่า 150,000 นายที่ประจำอยู่ก่อนหน้า และไม่มีหลักฐานใดๆ ที่แสดงให้เห็นว่ารัสเซียได้ถอนทหารตามที่กล่าวอ้าง
ด้านรัสเซียยืนยันว่ากำลังถอนกำลังทหารแต่นั่นต้องใช้เวลา พร้อมโต้ว่า โจ ไบเดน กำลังโหมสร้างความตึงเครียด โดยรัสเซียได้เผยแพร่เอกสารลายลักษณ์อักษรที่ระบุว่า สหรัฐฯ เพิกเฉยต่อข้อเรียกร้องด้านความมั่นคงของรัสเซีย และขู่ใช้มาตรการทางทหารอย่างไม่เจาะจง
นอกจากนี้ รัฐบาลรัสเซียยังได้ขับไล่ ‘บาร์ท กอร์แมน’ อัครราชทูตที่ปรึกษาของสหรัฐฯ ประจำกรุงมอสโก ออกจากประเทศ ทำให้สหรัฐฯ เตรียมพิจารณาแนวทางตอบโต้ทางการทูตต่อรัสเซียเช่นกัน
ในช่วงเช้าของเมื่อวานนี้ (17 ก.พ.) ได้เกิดเหตุปะทะกันระหว่างฝั่งรัฐบาลยูเครนกับกลุ่มแบ่งแยกดินแดนที่รัสเซียให้การสนับสนุน ซึ่งเหล่าชาติตะวันตกเตือนมาตลอดว่า รัสเซียอาจพยายามสร้างสถานการณ์หนึ่งขึ้นมาเพื่ออ้างการรุกราน และพวกเขาคิดว่ารัสเซียได้เริ่มมันแล้ว
โวโลดีมีร์ เซเลนสกี ปธน.ยูเครน กล่าวว่า ฝั่งกบฏได้ยิงปืนใหญ่ใส่โรงเรียนอนุบาลแห่งหนึ่งโดยนี่เป็นการ ‘การยั่วยุครั้งใหญ่’ ขณะที่ฝั่งกบฏแบ่งแยกดินแดนกล่าวว่า กองกำลังรัฐบาลของรัฐบาลเป็นฝ่ายเปิดฉากยิงใส่พวกเขาถึง 4 ครั้ง ในช่วง 24 ชั่วโมงที่ผ่านมา
อ้างอิง: 
https://www.bloomberg.com/news/articles/2022-02-17/russia-ukraine-tensions-spur-bets-the-u-s-can-outperform-europe?sref=e4t2werz 
https://www.bloomberg.com/news/articles/2022-02-17/bitcoin-tests-42-000-level-as-russia-ukraine-tensions-weigh?srnd=premium-asia&sref=e4t2werz 
https://www.cnbc.com/2022/02/16/stock-market-futures-open-to-close-news.html 
https://www.voathai.com/a/us-defense-chief-russia-still-amassing-troops-at-ukraine-border/6446527.html 
https://mgronline.com/around/detail/9650000016464
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Bitcoin
News Update
ยูเครน
รัสเซีย
รัสเซียยูเครน
สงครามยูเครน
หุ้นยุโรป
หุ้นสหรัฐ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA